text: Brøndby henter Kevin Mensah i Esbjerg fB
  23 januar 2017 kl. 12.10
  Esbjerg fB har solgt offensivspilleren Kevin Mensah til Brøndby IF, hvor han har indgået en aftale for de næste tre og et halvt år.
  Kevin Mensah kom for to år siden til Esbjerg fB fra Viborg FF, og han nåede at spille 42 kampe og score 11 mål for EfB.
  Den 25-årige tempospiller har i flere perioder i Esbjerg døjet med skader, hvilket har begrænset hans muligheder for at sætte det spillemæssige aftryk, hans individuelle kvaliteter og hurtighed berettiger til.
  - Kevin Mensah har givet udtryk for, at han havde behov for en ny udfordring, og Brøndby fremsatte et tilbud, som vi kunne acceptere,  siger EfB’s sportsdirektør, Ted Van Leeuwen.
  Kevin Mensah er den sjette spiller fra truppen, som forlader Esbjerg fB i forbindelse med vinterens transfervindue. 
  Nyindkøbt er den 26-årige græske midterforsvarer, Georgios Katsikas, der skifter fra FC Twente i den hollandske æresdivision til EfB. Han er i modsætning til EfB’s nuværende midterforsvarere venstrebenet. Georgios Katsikas ankommer med fly fra Amsterdam til Billund i dag, og under forudsætning af, at han består lægetjekket, kan han være med på træningsbanen tirsdag.
  Kevin Mensah skifter fra #EfBdk til Brøndby IF https://t.co/HFAB6ZwiEO
  
  